Tverrforbindelsen for t-banen i Groruddalen:

**Fortsatt uklart og utilfredsstillende**

Andreas Halse (A) har flere ganger gjentatt at Oslopakke 3-avtalen fra juni i år "er veldig bra for Groruddalen". Senest skrev han dette 2. november i Akers Avis. Han viser til at potten til vedlikehold av t-banen er økt og at både Grorudbanen og så Furusetbanen vil merke det i de neste fire årene. Halse viser også til at det er satt av penger til signal- og sikringsanlegget for t-banen. Videre nevner han ny sentrumstunnel og hevder at økte bompengesatser vil gi redusert biltrafikk og derved bedre luftkvalitet i Groruddalen.

 Groruddalen Miljøforum (GM) og Forum for Ahusbanen/Romeriksbanen ser selvsagt positivt på at t-banestasjoner og skinner i dalen skal rustes opp. Signal- og sikringsanlegget og ny sentrumstunnel er derimot ikke særskilte prosjekter for Groruddalen, men er til nytte for hele Oslo. Om økte bompengesatser og nye bomstasjoner ved kommunegrensen vil føre til mindre biltrafikk gjennom Groruddalen, er usikkert. Økt bolig- og næringsutvikling i Lørenskog, Skedsmo og ellers på Nedre Romerike vil trolig føre til økt biltrafikk. Å få gjort noe med luftforurensningen i dalen er selvfølgelig positivt. Men så lenge Ahusbanen/Romeriksbanen ikke er bygget, har vi ikke gode nok virkemidler for å få redusert veitrafikken.

 **Det som er viktig, er at tverrforbindelsen for t-banen i Groruddalen ikke er nevnt i Oslopakke 3-avtalen.** **Det er ikke angitt noen tidsangivelse for bygging, og pengene som er avsatt både for Oslo og Akershus gjelder "Baneløsninger Nedre Romerike". Oslos andel kan gjelde et annet prosjekt enn tverrforbindelse; nemlig penger til å forlenge t-banen fra Ellingsrud fram til kommunegrensen ved Visperud. Det blir feil når det hevdes av Andreas Halse og byrådslederen at tverrforbindelsen "er inne" i Oslopakke 3-avtalen eller at tverrforbindelsen er "forutsatt" i avtalen. Dette framkommer ikke skriftlig i avtalen. Om drøye 3 år når Oslopakke 3 skal reforhandles på nytt, er slike muntlige forutsetninger glemt. Hvis Halse likevel insisterer på at tverrforbindelse for t-banen er med, ber vi han allerede nå ta initiativ for å få laget en utredning av t-banetrase fra Økern til Furuset.**

Vi vil også peke på andre svakheter ved Oslopakke 3-avtalen: Veidiagonalen for å avlaste trafikken på Trondheimsveien er ikke nevnt i avtalen. Det ser ut til at forhandlerne glemte eller bevisst overså bystyrevedtaket fra oktober 2013, hvor bystyret ba Statens Vegvesen om å utrede veidiagonalen som ledd i Tungtransportplan for Groruddalen. Denne har igjen sammenheng med Alnabruterminalen*.* Det er ellers ikke angitt noe tidspunkt for byggingen av lokk over E6 ved Furuset. Også her er Oslopakke 3-avtalen uklar.

Groruddalen Miljøforum Forum for Ahusbanen/Romeriksbanen

Ragnar Torgersen, leder Bjørn E. Engstrøm, leder